มันนี่ทูเดย์
นายสุภัค ศิวะรักษ์ กรรมการผู้จัดการใหญ่ และประธานเจ้าหน้าที่บริหาร ธนาคารซีไอเอ็มบี (ไทย) เปิดเผยว่า
14 พ.ย. 2558

ซีไอเอ็มบีไม่ห่วงหนี้คนรายได้สูง
นายสุภัค ศิวะรักษ์ กรรมการผู้จัดการใหญ่ และประธานเจ้าหน้าที่บริหาร ธนาคารซีไอเอ็มบี (ไทย) เปิดเผยว่า ความเสี่ยงของกลุ่มลูกค้าบุคคลรายย่อยที่มีเงินเดือนสูงกว่า 5 หมื่นบาท ยังไม่น่ากังวล เนื่องจากหนี้เสียในลูกค้ากลุ่มนี้ไม่ได้เพิ่มผิดปกติ ไม่ว่าสินเชื่อบ้าน สินเชื่อบัตรเครดิต หรือสินเชื่อประเภทอื่นๆ โดยกลุ่มที่ถูกติดตามความเสี่ยงหนี้เสียที่อาจจะเพิ่มขึ้นในภาวะเศรษฐกิจเช่นนี้ ยังเป็นกลุ่มที่มีรายได้ประมาณ 2 หมื่นบาท/เดือนเหมือนเดิม ขณะที่หนี้ที่ไม่ก่อให้เกิดรายได้(เอ็นพีแอล) ยังอยู่ที่ 4% หรือประมาณ 6,000 ล้านบาท ของพอร์ตสินเชื่อรวมที่ประมาณ 1.9 แสนล้านบาท โดยธนาคารยังระมัดระวังการให้กู้ตามปกติ ไม่ได้เพิ่มความเข้มงวดแต่อย่างใด
ออมสินปิดให้บริการชั่วคราว
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า เพื่อเพิ่มประสิทธิภาพระบบคอมพิวเตอร์และอุปกรณ์สำหรับ Core Banking System และทดสอบการกู้คืนระบบในภาวะฉุกเฉิน ธนาคารออมสินจึงขอดำเนินการปิดระบบงานที่เกี่ยวข้องเป็นการชั่วคราว 2 ครั้ง ในช่วงเดือน พ.ย. 2558 โดยครั้งแรกวันศุกร์ที่ 13 พ.ย. ตั้งแต่เวลา 23.00 น. ถึงเวลา 04.00 น. วันเสาร์ที่ 14 พ.ย. และครั้งที่ 2 ในวันเสาร์ที่ 21 พ.ย. ตั้งแต่เวลา 23.00 น. ถึงเวลา 04.00 น. วันอาทิตย์ที่ 22 พ.ย. ซึ่งจะทำให้ลูกค้าไม่สามารถใช้บริการ ได้แก่ เครื่องเอทีเอ็ม เครื่องฝากเงินสดอัตโนมัติ (ADM) รวมถึงการใช้บัตรออมสิน ATM บัตรเดบิตประเภทต่างๆ รวมทั้งบริการ Internet Banking และ Mobile Banking หรือ MyMo ที่ไม่สามารถให้บริการได้ในช่วงเวลาดังกล่าวเช่นกัน